Neyðugt at fara til verka fyri at betra um sálarheilsuna–áheitan til politikararnar frá Norðurlendsku feløgunum fyri sálarfrøðingar Føroyskir Sálarfrøðingar hava júst luttikið á fundum í Keypmannahavn fyri norðurlendsku feløgini fyri sálarfrøðingar, og ein av niðurstøðunum var ein felags áheitan á politisku avgerðartakarar í Norðurlondum: Viðurkennið tørvin fyri at fara til verka! Tiltøk mugu raðfestast í mun til sálarheilsu og fyribyrging av sálarsjúku. Enn er gjógvin millum tað, vit vita gagnar og tað, sum verður gjørt, ov stór. Áheitanin er send Føroya løgmanni, umframt Heilsu- og Innlendismálaráðnum, Almannamálaráðnum, Mentamálaráðnum og Fíggjarmálaráðnum. Tørvurin á at størri dentur verður lagdur á sálarheilsu er ikki bara í Norðurlondum, men í øllum heiminum. Sambært WHO stríðast fleiri enn 350 milliónir menniskju í heiminum við tunglyndi, og norðurlendsku feløgini fyri sálarfrøðingar stuðla tilmæli frá ST um rættin til góða sálarheilsu.